Universiteitsoord is ’n NG gemeente in die Noordelike Sinode van die NG Kerk. Ons het as gemeente ontstaan op Woensdag, 29 Julie 1960 toe ons afgestig het in die kerksaal van Pretoria-Oos NG Kerk. Met die totstandkoming van hierdie nuwe gemeente het die groot getal studente wat lidmate van die Nederduitse Gereformeerde Kerk is meteens ’n belangrike faktor geword. Meer as in die verlede het die studente nou pertinent na vore gekom. Die Universiteit van Pretoria het vriendelik ingewillig dat van die lesingsale vir eredienste gebruik kan word.
Deur die dekades heen het die gemeente bekend geword o.a. vir die groot Afrikaanse eredienste, die goed bygewoonde eerstejaarskampe, die groot verskeidenheid uitreike en toere, die lewendige studentemusiek, en preke en pastoraat gefokus op studente se ontwikkeling.
Op 3 Mei 1965 het die boubedrywighede van die nuwe kerkgebou en saal amptelik ’n aanvang geneem. Op hierdie geskiedkundige dag het 500 gemeentelede om vyfuur hulle plekke ingeneem. Die leraars het op ’n tafel gestaan waar die kansel sou kom; die kerkraadslede links en regs van hulle; die inwonende gemeentelede op die liturgiese sentrum; en die studentelidmate volgens koshuise ingedeel, elkeen op hulle voorafbepaalde plek langs die buitelyne van die Kerk.
Die hoeksteen van die kerkgebou is later die jaar op 23 Oktober 1965 deur Staatspresident C.R. Swart gelê terwyl daar meer as 1 200 mense toegekyk het. Tydens die aanvang van die boubedrywighede in 1965 was daar 2 000 studentelidmate in die gemeente.